A sos sardos de mala voluntade

De amores non canto, no, perdeu!
Ca ido cun atter’ogios sa vida;
canto si poto rabbia e isfida
pro sas tristesas tuas, logu meu.

Dae seculos semus nois sardos
comente malos teraccos opprimidos
e dae sas dibilesas divididos
mancari de natura galiardos.

Sa terra nostra posta in mesu mare
l’assimizo a una contonera
ue passat sa zente furistera
e si frimat un’ora pro pappare.

Ma tiad’esser ora, frades mios,
de fagher nois calchi esperimentu?
Ca pustis sos padronos ch’hamos tentu
est miraculu ancora a esser bios.

A nois Cartaginesos e Romanos,
Pisa e Ispagna, sos Aragonesos,
Austriacos, Turcos, Piemontesos…
tottus nos han postu subra manos.

E han furad’a sa zega e ispozzadu
tottu su ch’han chelfidu pigare
e si l’haian potidu, su mare
cussu puru nd’haiana leadu.

Si creides chi custu duru duru
devat sighire, frades, mi lu nades:
como dêd’esser, creo, s’iscultades,
de nos unire cun coro seguru

E de ponner sas cartas in sa taula
de sa nostra fortuna, chi sa zente
intendat in Italia finalmente
de sos Sardos unida sa paraula.